Ole M. Nielsen (KRF), 2001-10-11:
Da Kristeligt Folkepartis ordfører, hr. Jann Sjursen, ikke kan være til stede, skal jeg fremføre følgende: For et halvt år siden forsøgte de partier, som står bag dagens beslutningsforslag, at komme igennem med et lignende forslag.
Der er altså nærmest tale om en genfremsættelse.
Dengang som nu valgte partierne at bruge det smagfulde udtryk kasseeftersyn om beslutningsforslaget, men efter Kristeligt Folkepartis mening har den danske udlændingepolitik ikke brug for revisorer, der kan lave kasseeftersyn, som Venstre og De Konservative foreslår.
Det er altså mennesker, vi taler om her, og de skal ikke reduceres til bilag, der skal få en eller anden kasse til at stemme.
Baggrunden for Venstres og De Konservatives beslutningsforslag er den ukontrollerede, som det hedder, indvandring.
Kristeligt Folkeparti vil også gerne diskutere udlændingelovgivning, og vi har forslag til både stramninger og lettelser.
F.eks. vil vi gerne stramme reglerne for familiesammenføring med forældre over 60 år, og vi ønsker en bedre undersøgelse af frivilligheden i sager om arrangerede ægteskaber.
Det er nemlig frivilligheden, det handler om.
Udtrykket en ukontrolleret indvandring kan vi slet ikke tilslutte os.
Sandheden er, at tilstrømningen til Danmark allerede er uhyre reguleret og højt kontrolleret.
Der skal ikke strammes meget mere, før det betyder, at en gammeldansker ikke kan gifte sig med en amerikaner, hun møder på et studieophold.
Og det skulle jo nødigt komme til at gå
ud over os selv
Nej, det er ikke i tilstrømningen, vi finder hovedproblemet.
Det gør vi derimod i den mislykkede integrationspolitik, som vi selv må tage ansvaret for, og som det er på høje tid at forbedre.
Vi skal møde de nye danskere med imødekommenhed og værdighed.
Det indebærer også, at vi skal stille krav, at vi skal give ansvar i langt højere grad, end vi gør i dag.
Vi skal informere om, hvad det er for et samfund, de kommer til, hvilke regler der gælder her, og hvorfor vores samfund er blevet, som det er.
Uden at de skal underlægge sig vores kultur, skal de forstå, hvad det er for regler, der fungerer i vores samfund.
Det har vi været alt for dårlige til.
Kristeligt Folkepartis alternativ til Venstres og De Konservatives kasseeftersyn er derfor et menneskeligt eftersyn af integrationsindsatsen.
Med andre ord, vi skal ikke holde flest mulige flygtninge uden for landet og behandle dem, der er her, som regnskabsbilag.
Vi skal derimod koncentrere os om at integrere de medmennesker, der allerede er her, og dem, vi får, bedst muligt.
Det skal bl.a. ske gennem en hurtigere asylbehandling, en bedre integration på arbejdsmarkedet og en lettere adgang til meritoverførsler for udenlandske uddannelser, selv om det problem nu nok ikke er slet så stort, som det bliver gjort til. Desuden mener vi stadig, at det vil være en god idé at få nedsat en udlændingekommission, der kan se på udlændingelovgivningen og give os alle sammen et bedre grundlag at tage stilling på, men man risikerer selvfølgelig, at en sådan kommission vender tilbage med melding om, at der ikke kan strammes meget mere op på udlændingelovgivningen.
Det er måske derfor, at Venstre og De Konservative ikke har støttet tidligere forslag fra Kristeligt Folkeparti om en kommission.
Selv om vi er enige i enkelte af punkterne i det her mammutforslag, vi står med, kan vi ikke tilslutte os hele forslagets grundtanke, nemlig den, at udlændinge strømmer ind
Det, der er brug for, er ikke at foregøgle folk, at Danmarks grænser er en åben ladeport, men derimod at tage seriøst fat på integrationsproblemerne, men det er der selvfølgelig ikke nær så mange stemmer i.